**Nicolas Paul Stéphane Sárközy de Nagy-Bócsa** eli **Nicolas Sarkozy** kuuluu isänsä puolelta unkarilaiseen alempaan aatelistoon. Hänen isänsä on Pál István Ernő Sárközy de Nagy-Bósca, joka syntyi Budapestissa 5. toukokuuta 1928.

Sárközyn suku
-------------

Sárközy de Nagy-Bócsa-suvun (unk. *nagybócsai Sárközy*) kantaisä oli saanut aatelisarvonsa 10. syyskuuta 1628 ansioistaan osmaniarmeijoita vastaan käydyissä taisteluissa. Suku omisti vielä 1700-luvulla 400-800 hehtaaria maata, mutta Sarkozyn isän syntyessä maanomistus oli pienentynyt 285 hehtaariin. Lisäksi he omistivat pienen linnan Alattyánin kylässä lähellä Szolnokia 92 kilometriä Budapestista itään. Pál Sárközyn isä ja isoisä olivat Szolnokin kaupunginvaltuutettuja. Sárközy de Nagy-Bócsan suku oli protestanttinen, mutta Pál Sárközyn äiti, Katalin Tóth de Csáford (unk. *csáfordi Tóth Katalin*), kuului katoliseen aatelissukuun.

Kun Neuvostoliitto miehitti Unkarin vuonna 1944, Sárközyn suku pakeni Saksaan. Sárközyt palasivat Unkariin vuonna 1945, mutta he olivat jo menettäneet omaisuutensa ja asemansa. Pál Sárközyn isä kuoli pian, ja hänen äitinsä pelkäsi, että poika kutsuttaisiin pian Unkarin kansanarmeijaan tai hän joutuisi Serbiaan. Äiti kehotti poikaa lähtemään maasta ja lupasi tulla myöhemmin perässä Pariisiin. Lopulta Pál Sárközy pakeni ensin Itävaltaan ja sitten Saksaan, mutta hänen äitinsä sanoi Unkarin viranomaisille hänen hukkuneen Balatonjärveen.

Lopulta Pál Sárközy saapui Ranskan rajan läheisyyteen Baden-Badeniin, jossa hän tapasi Ranskan Saksan-armeijan päämajassa muukalaislegioonan rekrytoijan. Hän värväytyi legioonaan viideksi vuodeksi, kuten monet muut vastaavassa tilanteessa olleet. Pál Sárközy lähetettiin alokaskaudelle legioonan tukikohtaan Sidi Bel Abbesiin. Hänet piti lähettää Indokiinan sotaan, mutta unkarilaisen lääkärin kävi sääliksi maanmiestään, ja hän esti tämän sotakomennuksen lääketieteellisin perustein.

Pál Sárközy aloitti siviilielämän Marseillessa vuonna 1948 ja ranskalaisti nimensä muotoon **Paul Étienne Arnaud Sarközy de Nagy-Bocsa**. Hän kuitenkin halusi pysyä kansalaisuudettomana ja haki Ranskan kansalaisuutta vasta 1970–luvulla. Hän tapasi Andrée Jeanne "Dadu" Mallah'n vuonna 1949.)

Mallahin suku
-------------

Pariisissa 12. lokakuuta 1925 syntyneen oikeustieteen ylioppilas Andrée Mallahin isä oli hyvämaineinen urologi Benedict Mallah, joka kuului Pariisin 17. kaupunginosassa asuvaan porvaristoon. Alkuperäiseltä nimeltään Benedict Mallah oli Aaron "Benico" Mallah, joka oli syntynyt vuonna 1890 Thessalonikin sefardijuutalaiseen yhteisöön kuuluneeseen perheeseen. Mallahin vanha juutalaissuku oli alun perin karkotettu vuonna 1492 Espanjasta, josta se oli päätynyt Provencen kautta muiden Espanjasta karkotettujen juutalaisten tapaan Thessalonikiin.

Kultaseppä Mordechai Mallahin ja Reyna Magrison poika Benico Mallah lähti 14-vuotiaana äitinsä kanssa Thessalonikista vuonna 1904 ja päätyi maineikkaaseen Lycée Lakanalin sisäoppilaitokseen Etelä-Pariisiin Sceaux'hon. Ylioppilastutkinnon jälkeen hän opiskeli lääketiedettä, jäi Ranskaan ja sai maan kansalaisuuden. Toimiessaan ensimmäisen maailmansodan aikana Ranskan armeijan lääkärinä hän tapasi sotalesken nimeltä Adèle Bouvier (1891–1956), jonka kanssa hän avioitui vuonna 1917. Nicolas Sarkozyn isoäiti Adèle Bouvier oli kotoisin varakkaasta katolisesta porvarisperheestä Lyonista.

Mallah kääntyi Adèlen vanhempien toiveiden mukaisesti katolilaiseksi ja otti samassa yhteydessä käyttöön ranskalaisen etunimen "Benedict". Välttääkseen toisen maailmansodan aikana saksalaisten tekemät pidätykset ja kyyditykset Mallahin perhe joutui pakenemaan Pariisista pienelle maatilalle Corrèzeen. Moni Thessalonikiin jäänyt tai Ranskaan muuttanut Mallah joutui keskitysleirille. Holokaustissa menetti henkensä yhteensä 57 Mallah-sukuun kuulunutta.

Vanhempien avioliitto
---------------------

Paul Sarkozy ja Andrée Mallah menivät naimisiin 17. kaupunginosassa sijaitsevassa Saint-François-de-Sales'n kirkossa 8. helmikuuta 1950. Perhe asui Pariisin 17. kaupunginosassa, ja siihen syntyi kolme poikaa: Guillaume (s. 1951), joka on toiminut tekstiiliteollisuudessa yrittäjänä ja työnantajaliitto MEDEF:in varapuheenjohtajana (2000–2005), Nicolas (s. 1955) ja François (s. 1957), joka on koulutukseltaan kauppatieteiden maisteri ja terveydenhoidon alalla toimivan konsulttiyrityksen johtaja. Paul Sarkozy hylkäsi vuonna 1959 vaimonsa ja kolme lastaan.

Lähteet
-------

1. ↑  "Nicolas Paul Stéphane Sarközy de Nagy-Bocsa Or Nicolas Sarkozy", Heinz Duthel. Lulu.com, 2008. ISBN 1409211371, 9781409211372. s. 20
2. ↑  Nicolas Sarkozy has the last laugh on 'aristocratic' rivals Pariisin-kirjeenvaihtaja Henry Samuel, Daily Telegraph 8.12.2009
3. ↑   Tässä nimi on länsieurooppalaista aatelisnimikäytännön ja kansainvälisen nimijärjestyksen mukainen. Unkarissa aatelisuudesta ei kerro etuliitteet, kuten "de" tai "von", vaan pienellä alkukirjaimella kirjoitetun sukunimen lopussa oleva "i" kertoo sen kantajan olevan aatelinen. Lisäksi Unkarissa sukunimi tulee ennen etunimeä, joten Pal Sárközy de Nagy-Bósca on unkarilaisittain "nagybócsai Sárközy Pál" (nɒɟ͡ʝboːt͡ʃɒi ʃaːrkøzi paːl)*lähde?*
4. ↑  La saga hongroise de la famille Sarkozy "Paul Sarkozy, né en 1928 à Budapest, aurait raconté que ses parents possédaient un château près d'Alattyan. [La réalité était un peu moins flamboyante]" Käännös suomeksi: Sarkozyn suvun unkarilainen tarina: "Paul Sarkozylle, syntynyt 1928 Budapestissa, kerrottiin, että hänen vanhempansa omistivat linnan Alattyanissa. [Todellisuus oli hieman vähemmän ylellinen]". Lefigaro.fr
5. 1 2  Serge Schmemann: The New French President's Roots Are Worth Remembering *The New York Times*.  15.5.2007. Viitattu 28.9.2008. (englanniksi)
6. ↑  Weekly Standard, France girds for the Sarko-Ségo showdown(Toimimaton linkki)
7. 1 2  "Nicolas Sarkozy", Dennis Abrams. Infobase Publishing, 2009. ISBN 1604130814, 9781604130812. s. 22
8. ↑  The tough new president still loves his mum, France's real first lady. The Guardian, Angelique Chrisafis, 14.5.2007.
9. 1 2  Genealogie des Amar de Salonique  14.10.2009. Amar Family. Viitattu 9.3.2010. (ranskaksi)
10. ↑  Sarkozy's Jewish roots, Australian JewishNews, 8.5.2007
11. ↑  News: 01/05/2006 Press Release Bio Alliance Pharma. Viitattu 9.3.2010. (englanniksi) (Artikkeli Archive.orgissa)
12. ↑  Ancestry of Nicolas Sarkozy William Addams Reitwiesner. Viitattu 9.3.2010. (englanniksi)